जोशी जी आगे कहते हैं कि इस दौरान बंगाल की ओर, कलकत्ता की ओर आजीविका की तलाश में अन्य प्रदेश से आ आ कर वहां बस जाने वाले सभी स्तर के खासकर मेहनत मजूरी करने वाले लोगों का निरंतर प्रवाह बढ़ा ही है। …मूल निवासी और आप्रवासी जनों के बीच दरार का प्रश्न भारत के कई अन्य प्रदेशों में तीव्र अंतर्विरोध, असंतोष और अशांति का कारण बना है और आज भी मौके बमौके उभर कर सामाजिक विस्फोट पैदा करता है, उस तरह के सामाजिक तनाव, टकराव और विस्फोट से पश्चिम बंगाल, विशेष कर कलकत्ता, जहां आप्रवासी जनसाधारण खिंचे चले जाते हैं और उसकी आबादी का महत्वपूर्ण हिस्सा बन जाते हैं, मुक्त रहा है।